Žygimantas Janavičius

Žygimantas Janavičius (g. 1989 m. vasario 20 d. Alytuje) – Lietuvos krepšininkas, rungtyniaujantis Klaipėdos „Neptūno“ komandoje. Žaidžia įžaidėjo pozicijoje.

Karjera 
2007–2008 m. sezone rungtyniavo „Žalgirio“ dublerių komandoje, tačiau Eurolygos ir SEB BBL varžybose jį registruodavo ir pagrindinė „Žalgirio“ komanda. 2008–2009 m. sezoną jis atstovavo pagrindinei Kauno „Žalgirio“ sudėčiai ir tapo LKL vicečempionu. 2009–2010 m. sezoną jis taip pat pradėjo pagrindinėje Kauno „Žalgirio“ sudėtyje, tačiau žymiai sumažėjus jo žaidimo laikui, 2010 m. sausio 26 d. iki sezono pabaigos jis buvo paskolintas Kauno „Aisčių“ ekipai.
2010 m. spalio 7 d. buvo išnuomotas Šiaulių „Šiaulių“ klubui,  kuris ruošėsi varžytis Eurocup taurėje. 2011–2012 m. sezoną pradėjo atstovaudamas Kauno Baltams, tačiau 2012 m. kovo 12 d. sugrįžo į Kauno „Žalgirį“, su kuriuo tapo LKL čempionu. Iškart po sezono Žygimanto Janavičiaus sutartis su Kauno „Žalgiriu“ baigėsi, bet jau rugpjūčio pradžioje jis sutarė su Prienų Rūdupiu.

Po dviejų sezonų Prienuose, 2014 metų liepos mėn. krepšininkas pasirašė vienerių metų sutartį su Braunšveigo „Lowen“ – Vokietijos aukščiausios lygos klubu, tačiau dėl delnikaulio lūžio, kurį patyrė atstovaudamas Lietuvos rinktinei draugiškose rungtynėse, klubas nusprendė nutraukti sutartį ir pasikviesti kitą legionierių į Janavičiaus vietą.

2016 m. vasario mėnesio pabaigoje jo kontraktas su Vilniaus „Lietuvos rytu“, kuris galioja iki sezono pabaigos, buvo perleistas Panevėžio „Lietkabelio“ komandai. 2019 m. liepos mėnesio pabaigoje sudarė vienerių metų kontraktą su Klaipėdos „Neptūno“ komanda.

Pasiekimai 
 2006 m. Europos jaunių čempionato (U-18) vicečempionas 
 2008 m. Europos jaunimo čempionato (U-20) vicečempionas 
 2008 m. NKL čempionas  (Kauno „Žalgiris-2“)
 2009 m. LKL vicečempionas  (Kauno „Žalgiris“)
 2012 m. LKL čempionas  (Kauno „Žalgiris“)
 2013 m. BBL vicečempionas  (Prienų „Prienai“)
 2014 m. BBL vicečempionas  (Prienų „TonyBet“)
 2015 m. LKL vicečempionas  (Vilniaus „Lietuvos rytas“)
 2016 m. Karaliaus Mindaugo taurės čempionas  (Vilniaus „Lietuvos rytas“)
 2017 m. Karaliaus Mindaugo taurės vicečempionas  (Panevėžio „Lietkabelis“)
 2017 m. LKL vicečempionas  (Panevėžio „Lietkabelis“)
 2020 m. Karaliaus Mindaugo taurės IV vietos laimėtojas (Klaipėdos „Neptūnas“)
 2020 m. LKL IV vietos laimėtojas (Klaipėdos „Neptūnas“)
 2021 m. Karaliaus Mindaugo taurės IV vietos laimėtojas (Klaipėdos „Neptūnas“)

Nuorodos 
 Basketnews.lt puslapis apie žaidėją

Išnašos 

Lietuvos krepšininkai